กลุ่มชินฯฟื้น บิ๊กลั่นไม่ผิด เทมาเซกกอด
&nbsp;
18 ส.ค. 2554

โพสต์ทูเดย์ — หุ้นกลุ่ม SHIN ผงกหัว ผู้บริหารยันทำถูกกฎหมายทุกเรื่อง ลั่นสู้! ยันกลุ่มเทมาเซกไม่ถอดใจทิ้ง นักวิเคราะห์มองเสี่ยง แนะแค่ถือ 
ราคาหุ้นในกลุ่มชินคอร์ป ประกอบด้วย ชิน คอร์ปอเรชั่น (SHIN) บริษัท แอดวานซ์ อินโฟร์ เซอร์วิส (ADVANC) บริษัท ไทยคม (THCOM) ปรับตัวดีขึ้น หลังจากที่โดนกระหน่ำขายต่อเนื่องนับจากวันตัดสินคดียึดทรัพย์จนราคาปรับตัวลงลึก และยังส่งผลให้ราคาหุ้นมือถือตัวอื่นๆ ดีขึ้นด้วย 
ทั้งนี้ ในวันที่ 10 มี.ค. หุ้น ADVANC มีการซื้อขายบิ๊กล็อตจำนวน 6.5 หมื่นหุ้น รวมมูลค่า 5.03 ล้านบาท ราคาเฉลี่ย 77.50 บาท เท่ากับราคาปิดในกระดานหลัก
มาร์เก็ตติง กล่าวว่า มีแรงซื้อหุ้น ADVANC ตั้งแต่เปิดตลาด ส่วนหนึ่งเนื่องจากนักลงทุนเข้ามาซื้อดักข่าวดีที่ทีมผู้บริหารของชินคอร์ปจะเปิดแถลงข่าวอย่างเป็นทางการครั้งแรกกับสื่อมวลชนตอนบ่ายเพื่อชี้แจงข้อเท็จจริงทุกเรื่อง หลังจากภาคเช้าได้พบปะนักวิเคราะห์ ซึ่งการชี้แจงไม่มีข่าวใหม่ บริษัทยังคงยืนยันสู้ และที่ผ่านมาทำถูกกฎหมายทุกเรื่อง 
นักวิเคราะห์จาก บล.ฟินันเซียไซรัส กล่าวว่า หลังเข้ารับฟังข้อมูลในครั้งนี้แล้วฝ่ายวิเคราะห์ได้คงมุมมองเพียงแค่ “ถือ” เท่านั้น และหากมีหุ้นหรืออุตสาหกรรมกลุ่มไหนน่าลงทุนก็ควรไปลงทุนหุ้นตัวอื่นดีกว่า เพราะเท่าที่ฟังข้อมูลมายังมีความเสี่ยงและมีความไม่แน่นอน ทุกอย่างยังต้องใช้เวลา 
“บริษัทเองก็พูดข้อมูลอะไรยังได้ไม่มาก เพียงแต่ยืนยันว่าบริษัทจะต่อสู้อย่างเต็มที่ และสู้ทุกประเด็นที่ถูกกล่าวหา”
สำหรับกรณีการถือหุ้นของกลุ่มเทมาเซกแห่งสิงคโปร์ ทางบริษัทก็ยืนยันว่ายังคงถือหุ้นต่อไป และยังไม่มีการเปลี่ยนแปลง